ปลัดสำนักนายกรัฐมนตรียืนยันมหาดไทยเชิญ "ภรรยาจ่าแซม" ร่วมงานเลี้ยงขอบคุณเป็นชื่อแรก เจ้าตัวตอบรับแล้ว
จากกรณีที่มีกระแสข่าวระบุว่า  นางวลีพร กุนัน ภรรยาของ “จ่าแซม” นาวาตรีสมาน กุนัน  ไม่ได้รับเชิญให้ร่วมงาน รวมใจเป็นหนึ่งเดียวกัน ที่จัดโดยรัฐบาลเพื่อเลี้ยงขอบคุณทีมงานและเจ้าหน้าที่ผู้ปฏิบัติงานในการช่วยเหลือทีมหมูป่าอะคาเดมี่ 13 ชีวิต ที่ติดถ้ำหลวง จ.เชียงราย ในวันที่ 6 กันยายน ณ พระลานพระราชวังดุสิต นั้น

นางพัชราภรณ์ อินทรียงค์  ปลัดสำนักนายกรัฐมนตรี  ยืนยันว่า  ทางรัฐบาลได้เชิญ นางวลีพร  ภรรยาจ่าแซมมา  ร่วมงาน โดยมีรายชื่อเป็นอันดับ 1  ของแขกที่เชิญร่วมงานทั้งหมด  ซึ่งกระทรวงมหาดไทยได้เป็นผู้ประสานและให้ความสำคัญ  ในฐานะเป็นตัวแทนของนาวาตรีสมาน  นอกจากนี้ยังได้เชิญทั้ง บิดา มารดา ของนาวาตรีสมานด้วย  และล่าสุดได้รับการยืนยัน  จากนางวลีพร ว่า จะเดินทางมาร่วมงานพร้อมกับเพื่อนอีก2ท่าน ซึ่งรัฐบาลก็พร้อมที่จะดูแลต้อนรับ  

ดังนั้นข่าวที่เผยแพร่ออกไปว่า นางวลีพรไม่ได้รับเชิญจึงไม่เป็นความจริง  เพราะงานนี้รัฐบาลมีความตั้งใจอย่างสูงที่จะขอบคุณทุกภาคส่วนทุกฝ่ายที่ให้การช่วยเหลือ ทีมหมูป่าอะคาเดมีทั้ง 13 ชีวิต ที่ทำให้ทั้งโลกรวมพลังเป็นหนึ่งเดียว  จึงไม่อยากให้มีการนำเสนอข่าวที่บินเบือนจนทำให้เกิดผลกระทบต่อกิจกรรมที่จะแสดงออกให้เห็นถึงความสามัคคี